
         Αθήνα  27  Ιουνίου  2011
Προς


τις  Εταιρείες Ορκωτών Ελεγκτών
[με την παράκληση να ενημερώσετε

σχετικά τους Ορκωτούς Ελεγκτές Λογιστές σας]

Θέμα:  Σχετικά με το λογιστικό χειρισμό επιμέτρησης στοιχείων ενεργητικού και υποχρεώσεων στην περίπτωση αναδιαπραγμάτευσης των όρων αποπληρωμής χρηματοδοτικής μίσθωσης. 

Σας γνωστοποιούμε ότι το Εποπτικό Συμβούλιο κατά την υπ’ αριθμ. ΣΤ΄55/1/22.6.2011 συνεδρίασή του, ενέκρινε την εισήγηση της Ε.Σ.Υ.Ο.Ε.Λ. σχετικά με το λογιστικό χειρισμό επιμέτρησης στοιχείων ενεργητικού και υποχρεώσεων στην περίπτωση αναδιαπραγμάτευσης των όρων αποπληρωμής χρηματοδοτικής μίσθωσης, η οποία έχει ως εξής:
«Η κατανόηση του θέματος

Αντιλαμβανόμαστε ότι, επιχείρηση η οποία έχει συνάψει χρηματοδοτική μίσθωση με χρηματοπιστωτικό ίδρυμα, για την απόκτηση πάγιου περιουσιακού στοιχείου, έχει προχωρήσει στην επαναδιαπραγμάτευση των όρων αποπληρωμής της  συνολικής υποχρέωσης που προκύπτει από την σύμβαση, και επιπλέον, η επιχείρηση έχει συμφωνήσει ότι το ποσό δύο εκπρόθεσμων δόσεων, οι οποίες δεν εξοφλήθηκαν σύμφωνα με την σύμβαση, θα μερισθεί και θα προσαυξήσει αναλογικά τις εναπομείνασες δόσεις.

Το ερώτημα

Σύμφωνα με τα ανωτέρω ερωτάται εάν: 

Α.
Η αναδιάρθρωση της συνολικής οφειλής, η οποία θα έχει ως αποτέλεσμα την επέκταση της περιόδου αποπληρωμής της υποχρέωσης που προκύπτει από την συγκεκριμένη σύμβαση χρηματοδοτικής μίσθωσης, επηρεάζει και με ποιον τρόπο, την μεταγενέστερη επιμέτρηση της συνολικής υποχρέωσης και τα πάγια στοιχεία που αποκτήθηκαν με την εν λόγω χρηματοδοτική μίσθωση.

Β.
Ο επιμερισμός και η προσαύξηση των δύο εκπρόθεσμων δόσεων που εναπομένουν μέχρι την τελική αποπληρωμή της υποχρέωσης που προκύπτει από την  εν λόγω χρηματοδοτική μίσθωση, επηρεάζει και με ποιον τρόπο, την μεταγενέστερη επιμέτρηση της συνολικής υποχρέωσης και τα πάγια στοιχεία που αποκτήθηκαν με την εν λόγω χρηματοδοτική μίσθωση.

Η θέση της ΕΣΥΟΕΛ

Α. Προκειμένου να τοποθετηθούμε στο πρώτο ερώτημα σημειώνουμε τα εξής:

   ΔΛΠ 17

· Η επαναδιαπραγμάτευση των όρων της σύμβασης (α) ως προς την επέκταση της περιόδου αποπληρωμής και (β) αλλαγής του ύψους των μελλοντικών αποπληρωμών δεν μπορεί να θεωρηθεί ότι πληρούν τις προϋποθέσεις επανακατηγοριοποίησης (από χρηματοδοτική σε λειτουργική μίσθωση), σύμφωνα με την παράγραφο 13 του ΔΛΠ 17. Επιπλέον, από την επαναδιαπραγμάτευση των όρων αποπληρωμής δεν προκύπτει αλλαγή στον υπολογισμό της οικονομικής ζωής ή της υπολειπόμενης αξίας του παγίου ή ακόμη αλλαγή των συνθηκών της μίσθωσης, η οποία θα μπορούσε να οδηγήσει στην εξέταση ενδεχόμενης επανακατηγοριοποίησης της χρηματοδοτικής μίσθωσης.

· Κατά την γνώμη μας και σύμφωνα με τα όσα ορίζονται σχετικά στην παράγραφο 4 του ΔΛΠ 17, όταν ένα πάγιο στοιχείο μεταγενέστερα γίνεται υποκείμενο νέας μίσθωσης, η οικονομική ζωή του στοιχείου αυτού, θεωρείται ως η υπολειπόμενη ζωή του στοιχείου, που υπολογίζεται από την ημερομηνία σύνταξης της νέας μίσθωσης. Όπως και στην προηγούμενη περίπτωση τονίζεται ότι, η  επαναδιαπραγμάτευση των όρων της σύμβασης ως προς την επέκταση της περιόδου αποπληρωμής δεν μπορεί να θεωρηθεί νέα σύμβαση μίσθωσης και συνεπώς και με αυτή την προσέγγιση, δεν συντρέχουν λόγοι εξέτασης της επανακατηγοριοποίησης της μίσθωσης.

· Η επέκταση της περιόδου αποπληρωμής δεν έχει καμία επίπτωση στην υπολειμματική αξία του υποκείμενου παγίου στοιχείου ούτε στα άμεσα κόστη που κεφαλαιοποιούνται επί του παγίου, όταν η συγκεκριμένη μίσθωση αρχικά αναγνωρίσθηκε ως χρηματοδοτική μίσθωση σύμφωνα με την παράγραφο 20 του ΔΛΠ 17 και επιπρόσθετα η επέκταση της περιόδου αποπληρωμής δεν συνεπάγεται αύξηση της συνολικής υποχρέωσης (πέραν αυτής του χρηματοοικονομικού κόστους) η οποία θα μπορούσε να επηρεάσει μεταγενέστερα το ύψος της ακαθάριστης επένδυσης (βλέπε σχετικό ορισμό στην παράγραφο 4 του ΔΛΠ 17).

· Κατά την γνώμη μας, η καθαρή επένδυση (βλέπε σχετικό ορισμό στην παράγραφο 4 του ΔΛΠ 17) επίσης δεν θα πρέπει να επηρεαστεί από την προεξόφληση της συνολικής υποχρέωσης, αφού αυτή δεν άλλαξε, αλλά απλώς επιμηκύνθηκε η περίοδος αποπληρωμής της, η οποία θα έχει σαν επίπτωση την επιβάρυνση πρόσθετου χρηματοοικονομικού κόστους (βλέπε την ανάλυσή μας κατωτέρω).

· Το ΔΛΠ 17 δεν παρέχει συγκεκριμένες οδηγίες σχετικά με τον λογιστικό χειρισμό για την επιμήκυνση του χρόνου αποπληρωμής της συνολικής υποχρέωσης που προέρχεται από μίσθωση, η οποία αρχικά έχει κατηγοριοποιηθεί ως χρηματοδοτική.
    ΔΛΠ 39
· Στην παράγραφο 40 του ΔΛΠ 39, η οποία κατά την γνώμη μας έχει εφαρμογή στην συγκεκριμένη περίπτωση, αναφέρεται ότι στην περίπτωση που λάβει χώρα μεταξύ ενός δανειζόμενου και ενός δανειστή, η ανταλλαγή ενός χρέους, με σημαντικά διαφορετικούς όρους, αυτή θα πρέπει να λογιστικοποιηθεί ως μία απαλοιφή της αρχικής χρηματοοικονομικής υποχρέωσης και την αναγνώρισης μίας νέας. Στην ίδια παράγραφο αναφέρεται ότι, όποτε συμβαίνει μία σημαντική αλλαγή των όρων μίας υφιστάμενης χρηματοοικονομικής υποχρέωσης ή ενός μέρους αυτής (είτε οφείλεται σε οικονομική αδυναμία του οφειλέτη είτε όχι), αυτή θα πρέπει να λογιστικοποιείται ως μία απαλοιφή της αρχικής χρηματοοικονομικής υποχρέωσης και την αναγνώρισης μίας νέας. Η διαφορά μεταξύ της υπολοίπου της χρηματοοικονομικής υποχρέωσης (ή μέρος αυτής) που απαλείφεται ή μεταφέρεται σε τρίτο πρόσωπο και της ανταμοιβής που καταβάλλεται, συμπεριλαμβανομένων και όποιων στοιχείων του μη -κυκλοφορούντος ενεργητικού που μεταβιβάζονται ή οι υποχρεώσεις που αναλαμβάνονται, θα πρέπει να αναγνωρίζονται στα αποτελέσματα της χρήσεως.  

· Στην παράγραφο AG62 του ΔΛΠ 39 αναφέρεται ότι οι όροι τεκμαίρεται ότι έχουν μεταβληθεί σημαντικά όταν η παρούσα αξία των ταμειακών ροών υπό τους νέους όρους (περιλαμβανομένων των καθαρών αμοιβών, πληρωθέντων μείον εισπραχθέντων, εκπεφρασμένων σε παρούσες αξίες χρησιμοποιώντας το επιτόκιο στο αρχικό debt instrument) διαφέρει τουλάχιστον κατά 10% από την παρούσα αξία των εναπομενουσών ταμειακών ροών υπό τους αρχικούς όρους, το λεγόμενο «τεστ του δέκα τοις εκατό» ή «ποσοτική αξιολόγηση» 
Σύμφωνα με τα ανωτέρω έχουμε την γνώμη ότι, η επιμήκυνση της περιόδου αποπληρωμής της υποχρέωσης που προκύπτει από την μίσθωση που αρχικά έχει αναγνωρισθεί ως χρηματοδοτική:
1. Δεν ενέχει κανένα λόγο επανεξέτασης της κατηγοριοποίησης της σύμβασης.

2. Δεν επιφέρει καμία επίπτωση στην εύλογη αξία του υποκείμενου παγίου στοιχείου που έχει αρχικά αναγνωρισθεί.

3. Θα πρέπει να λογιστικοποιηθεί σύμφωνα με την παράγραφο  40 του ΔΛΠ 39 όπως επεξηγήθηκε ανωτέρω και η όποια διαφορά προκύψει μεταξύ της εύλογης αξίας της προηγούμενης υποχρέωσης και της νέας θα πρέπει να αναγνωρισθεί άμεσα στα αποτελέσματα της χρήσεως που έλαβε χώρα η αλλαγή των όρων της αποπληρωμής.

4. Οι γνωστοποιήσεις σχετικά με την χρηματοδοτική σύμβαση θα πρέπει να αναμορφωθούν αντίστοιχα ώστε, να παρουσιάζεται η νέα ανάλυση της υποχρέωσης ανάλογα με τον χρόνο αποπληρωμής και το νέο τοκοχρεολύσιο.
Β.
Όσον αφορά στο δεύτερο ερώτημα, θωρούμε ότι:
1. Δεν ενέχει κανένα λόγο επανεξέτασης της κατηγοριοποίησης της σύμβασης.

2. Δεν επιφέρει καμία επίπτωση στην εύλογη αξία του υποκείμενου παγίου στοιχείου που έχει αρχικά αναγνωρισθεί.
Δεν θα πρέπει να λογιστικοποιηθεί σύμφωνα με την παράγραφο  40 του ΔΛΠ 39 όπως επεξηγήθηκε ανωτέρω δεδομένου ότι δεν αποτελεί σημαντική αλλαγή των όρων της σύμβασης και συνεπώς ουδεμία επίπτωση θα επιφέρει στην υφιστάμενη κατάσταση, πλην μίας τροποποίησης στην σχετική γνωστοποίηση που θα σχετίζεται με την ανάλυση του χρόνου αποπληρωμής και το ύψος των τοκοχρεολυσίων που θα προκύψουν μετά από τον επιμερισμό». 
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Εσωτερική διανομή:

· Υπηρεσία Μητρώου Σ.Ο.Ε.Λ. 

